# Gasteizko klima

Gasteizko klimak ezaugarri subatlantikoak dauzka, hau da, klima atlantikoaren eta klima mediterraneoaren arteko trantsizioko ezaugarriak dauzka, baina izaera atlantikoa nabarmenagoa da.

## Ezaugarri orokorrak

Gasteizko klimatologian, eta Arabako Lautadakoan oro har, garrantzi berezia du topografiak. Ekialde-mendebalde norabidean hedatzen diren mendilerroek Atlantikotik iristen diren fronteen hezetasunarentzako oztopo dira. Gasteizko iparraldean, Gorbeiako eta Aizkorriko mendilerroak ez dira oso garaiak eta, beraz, trantsizioa nahikoa mailakatua da.
Beraz, Gasteiz klima ozeanikoaren eta klima mediterraneoaren arteko trantsizioko zona batean dago. Hala ere, ozeanoarekiko distantzia ez denez oso handia, klima ozeanikoaren ezaugarriak nabarmenagoak dira. Esate baterako, udako lehortea ez da benetako klima mediterraneoan bezain handia.
Trantsizioko klima honetan bi azpimota bereizten dira: klima subatlantikoa eta klima submediterraneoa. Gasteiz eta Arabako Lautada osoa klima subatlantikoaren esparruan daude. Gasteiz mendiek esparru honen hegoaldeko muga osatzen dute; izan ere, Trebiñu eta Arabako mendialdea klima submediterraneokoak dira.

## Datu klimatologikoak

Datu klimatikoak (Foronda-Txokiza (1971-2000)) :
| Hila | Urt | Ots | Mar | Api | Mai | Eka | Uzt | Abu | Ira | Urr | Aza | Abe | Urtekoa |
| Erregistraturiko tenperatura maximoa (°C) | 18.7 | 21.5 | 26.6 | 29.1 | 33.0 | 37.4 | 38.4 | 40.8 | 37.2 | 29.3 | 22.2 | 20.3 | 40.8 |
| Batez besteko tenperatura maximoa (°C) | 8.3 | 10.5 | 13.3 | 14.5 | 18.7 | 22.0 | 25.3 | 25.7 | 23.2 | 17.5 | 12.1 | 9.0 | 16.8 |
| Batez besteko tenperatura (ºC) | 4.7 | 5.9 | 7.9 | 9.2 | 12.9 | 15.9 | 18.7 | 19.1 | 16.6 | 12.4 | 7.9 | 5.6 | 11.5 |
| Batez besteko tenperatura minimoa (°C) | 1.0 | 1.4 | 2.4 | 3.9 | 7.1 | 9.8 | 12.1 | 12.5 | 10.1 | 7.2 | 3.6 | 2.2 | 6.1 |
| Erregistraturiko tenperatura minimoa (°C) | -17.8 | -15.4 | -9.2 | -3.8 | -2.2 | 1.0 | 3.2 | 0.8 | 0.2 | -2.7 | -9.4 | -11.5 | -17.8 |
| Pilatutako prezipitazioa (mm) | 76 | 65 | 61 | 86 | 70 | 51 | 43 | 45 | 42 | 74 | 89 | 80 | 779 |
| Prezipitazio egunak (≥ 1 mm) | 10 | 10 | 9 | 12 | 10 | 6 | 5 | 5 | 6 | 9 | 10 | 11 | 103 |
| Elur egunak (≥ 1 mm) | 3 | 3 | 2 | 2 | 0 | 0 | 0 | 0 | 0 | 0 | 1 | 1 | 11 |
| Eguzki orduak | 82 | 106 | 145 | 154 | 182 | 207 | 239 | 221 | 178 | 137 | 95 | 73 | 1830 |
| Hezetasuna (%) | 83 | 79 | 73 | 72 | 71 | 71 | 71 | 71 | 71 | 77 | 82 | 84 | 75 |
| Iturria: Agencia Estatal de Meterología ||||||||||||||

## Prezipitazioa

Isurialdeen banalerroko mendien garaiera txikien ondorioz eta haizeen erregimen atlantikoaren ondorioz, itsasoaren eragina nabarmena da Gasteizen. Hodeiei dagokienez, hodeitza handiko egun asko daude (nahiz eta ez diren isurialde kantauriarrean bezain beste) eta egun oskarbiak gutxi dira. Airearen hezetasun erlatiboa ere nabarmena izan ohi da.
Prezipitazioak 700 eta 1.300 mm artekoak dira, eta beren ezaugarri nagusia irregulartasuna da. Lautadaren zonan 700–900 mm inguru botatzen ditu batez beste, baina iparraldeko zein hegoaldeko mendietan, orografiaren eraginez, 1.300 mm artera iristen dira. Badaian prezipitazio maximoa 1.100 mm ingurukoa da, Gasteiz mendietan baino pixka bat gutxiago, mendi hauek baxuagoak baitira eta hegoaldera begira baitaude.
Gasteizko diagrama onbrotermikoari kasu eginez gero, sasoi lehorra uztailean gertatzen da. Gainerako hilabeteak hezeak dira.

## Tenperatura

Batez besteko tenperaturei dagokienez, kasu honetan ere Lautada eta mendialdeak bereiztu behar dira. Haranetan urteko batez besteko tenperatura 11 °C-etik gorakoa da, eta mendietan 9-10 °C ingurukoa da.
Izozteak urrian hasi eta maiatzera arte gerta daitezke, nahiz eta usuagoak diren urtarrilean eta otsailean. Mendialdeetan sarriago gertatzen dira.
Uda sasoian batez besteko tenperatura maximoa 18 °C ingurukoa da, eta tenperaturarik altuenak abuztuan gertatzen dira. Hala ere, zenbait egunetan gauez 0 °C inguruko tenperaturak egon daitezke.

## Erreferentziak

* ↑ Aemet. Balio Klimatologiko Normalak. Foronda-Txokiza. (Noiz kontsultatua: 2013-8-21).

## Kanpo estekak

* Gasteizko datu klimatikoak Gasteizko Udaleko Ingurugiro Gaietarako Ikastegiaren webgunean
* Euskal Meteorologi Institutuaren webgunea
* (Gaztelaniaz) Espainiako Meteorologi Institutuaren webgunea
* Datuak: Q12258257